Merkilegt viðtal við yfirmann efnahagsbrotadeildar

Sigurjón Einarsson í Osló sendi mér þetta bréf.

Því má bæta við þetta að fjárveitingin til sérstaks saksóknara sem á að taka til starfa á næsta ári verður 50 milljón krónur, en fækkað hefur verið í efnahagsbrotadeildinni síðan umrætt viðtal við Helga Magnús Gunnarsson var tekið.

- - -

Sæll Egill

Mér og örugglega mörgum öðrum var nóg boðið þegar fréttir fóru að berast af fleiri tuga milljarða millifærslum til útlanda fra Kaupþingi á síðustu lífdögum þess banka í september/október s.l. Einnig virðist vera sem fjármálayfirvöld hafi vitað um þetta i langan tíma, en lítið aðhafst. Að minsta kosti er enginn handtekinn og engar eignir eða fjármunir frystar.

Það olli ákveðinni hneykslun hér í Noregi þegar ríkissjónvarpið NRK gerði úttekt á hruninu á Íslandi og hátterni svokallaðra „útrásarvíkinga“. Það sem fram kom í þeim þætti hefur lítið verið rætt á Íslandi, enda var þjóðin og ekki minnst fjölmiðlarnir í doða,- og seinna hefur komið fram að eigendur miðlana voru kannski hinir eiginlegu ritstjórar þeirra , en um þá er ekki farið fögrum orðum í þessum nefnda þætti. Ég hef mætt fjölda fólks hér í Noregi sem sá þennan þátt og furðaði sig og fussaði yfir hverslags yfirvöld væru ráðandi á Íslandi. Er þetta ein samansaumuð mafía – er þessum sömu yfirvöldum treystandi fyrir að koma skútunni á réttan kjöl og fara með það fjármagn sem verið er að lána þeim til þess arna? Maður skammaðist sín fyrir þetta allt saman og sú skömm varð enn meiri við að sjá þennan nefnda þátt.

Ég ekki lengur orða bundist og fylltist mælir minn við að lesa blogg Björns Bjarnasonar dómsmálaráðherra í gær þar sem hann einmitt fjallar um efnahagsbrotadeild lögreglunnar.

Í Brennpunkt þætti NRK er meðal annars viðtal við Helga Magnús Gunnarsson, yfirmann efnahagsbrotadeildar lögreglunnar. Þar situr blessaður maðurinn eins og sekkur í stól og reynir skömmustulegur að svara spurningum fréttamanns NRK. Viðtalið má sjá á vefsíðu NRK www.nrk.no/brennpunkt.

Ég hef þó að gefnu tilefni þýtt viðtalið og fer það hér á eftir:

NRK: Spyrjandi kynnir viðtalið fyrst með eftirfarandi orðum :

“Hvar var efnahagsbrotadeild lögreglunar á Íslandi – hvað hefur hún gert til að stemma við stigu hér? Við lögðum leið okkar á skrifstofu þeirrar stofnunar til að spjalla við Helga Magnús Gunnarsson yfirmann stofnunarinnar”

Sjálft viðtalið:

NRK: Þú ert yfirmaður hér, hvað er árlegt rekstrarfjármagn stofnunar þinnar?

Helgi Magnús: Við höfum ca. 130 milljónir íslenskar krónur….

NRK: Á ári ?

Helgi Magnús: Já, á ári

NRK: Jón Ásgeir hefur sagt að hann notaði ca. 3 milljarða íslenskra króna til að verja sig í sakamálum þeim sem höfðuð voru á hendur honum, – þú og þín stofnun hefur ca einn þrítugasta af þeirri upphæð í árlegan rekstur stofnunarinnar?

Helgi Magnús: Ja – það hlómar ekki ýkja mikið…

NRK: Nei – það gerir það ekki …

Helgi Magnús: Það hefur verið mjög erfitt hér síðustu árin…

(dregur djúpt andann )

Það hefur verið svo spennandi að vinna fyrir einkafyrirtækin að það hefur verið mjög erfitt að finna nógu gott fólk til að vinna við stofnunina…

NRK: Þá hljómar það þannig fyrir mér að þessir “útrásarvíkingar” eins og þið kallið þá hafi getað blásið í lög og reglu og rétt og slétt fundið sig hafna yfir lögin og lögreglu vegna þess að þeir vita að þið hafið ekki bolmagn eða mannskap til að ganga á eftir þeim?

Helgi Magnús: (Hugsar sig um og bíður með að svara í 11 sekúndur)

en svarar síðan:

Já – eiginlega, – stemmningin í samfélaginu hér var með þeim og þeir voru með fullar hendur fjár til að borga lögfræðingum og ráðgjöfum sínum….

NRK: ( segir í lokin eftir að viðtalinu er lokið ) Yfirmaður efnahagsbrotadeildarinnar hafði sem sagt ekki mikið í þessa menn að gera , en hvað með fjölmiðlana….

Þátturinn tekur síðan á þætti fjölmiðla og er sú frásögn engu glæsilegri.

Hér er ekki um að ræða eitthvað sem blaðamaður á að hafa haft eftir einhverjum, heldur sjónvarpsviðtal sem sýnt var á besta tíma í norska ríkissjónvarðinu og liggur úti á vefsíðu þeirra og allir geta gengið að.

Þýtt og skrifað í Osló í enda þess ótrúlega árs 2008.

Sigurjón Einarsson